หุ้นยุโรปปิดวานนี้ปรับลง ตลาดวิตกกรีซผิดนัดชำระหนี้ IMF
ตลาดหุ้นยุโรปปิดลบเมื่อคืนนี้ (28 พ.ค.) ซึ่งเป็นการปรับตัวลงครั้งแรกในรอบ 5 วัน เนื่องจากนักลงทุนกังวลว่ากรีซอาจจะไม่สามารถบรรลุข้อตกลงกับกลุ่มเจ้าหนี้ได้ก่อนกำหนดการชำระเงินกู้คืนให้กับกองทุนการเงินระหว่างประเทศ (IMF)
29 พ.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ลดลง 0.5% ปิดวานนี้ (28 พ.ค.) ที่ 406.83 จุด, ดัชนี CAC-40 ตลาดหุ้นฝรั่งเศสปิดที่ 5,137.83 จุด ลดลง 44.70 จุด หรือ -0.86%, ดัชนี DAX ตลาดหุ้นเยอรมันปิดที่ 11,677.57 จุด ลดลง 93.56 จุด หรือ -0.79% และดัชนี FTSE 100 ตลาดหุ้นลอนดอนปิดที่ 7,040.92 จุด เพิ่มขึ้น 7.59 จุด หรือ +0.11%
นักลงทุนกังวลว่ากรีซอาจจะไม่สามารถบรรลุข้อตกลงกับกลุ่มเจ้าหนี้ได้ก่อนกำหนดการชำระเงินกู้คืนให้กับ IMF ในวันที่ 5 มิ.ย.นี้ โดยรายงานล่าสุดระบุว่า เจ้าหน้าที่ของสหภาพยุโรป (EU) ได้ออกมาปฏิเสธคำกล่าวอ้างของนายอเล็กซิส ซิปราส นายกรัฐมนตรีกรีซที่ระบุว่า กรีซและกลุ่มเจ้าหนี้ได้มีการเจรจาในขั้นตอนสุดท้ายสู่การทำข้อตกลง ทั้งนี้ เจ้าหน้าที่ของ EU ปฏิเสธคำกล่าวอ้างของนายซิปราส โดยระบุว่า ยังไม่มีการทำข้อตกลงใดๆในขณะนี้
ขณะที่นายวิลเลียม เมอร์เรย์ โฆษกกองทุนการเงินระหว่างประเทศ (IMF) กล่าวว่า ยังคงมีงานที่ต้องทำอีกมากในการเจรจาเพื่อแก้ไขปัญหาหนี้ของกรีซ พร้อมกับกล่าวว่า “การเจรจากับกรีซยังคงดำเนินต่อไป แต่ยังต้องมีงานทำอีกมาก และเราคาดหวังว่ากรีซจะชำระหนี้แก่เรา”
หุ้นกลุ่มเหมืองแร่ร่วงลง นำโดยหุ้นอาร์เซลอร์มิททัล และหุ้น Voestalpine ซึ่งต่างก็ร่วงลงอย่างน้อย 2.1% ขณะที่หุ้นกลุ่มรถยนต์ปรับตัวลงเช่นกัน โดยหุ้นบีเอ็มดับเบิลยูและหุ้นเดมเลอร์ ต่างก็ปรับตัวลง 1.7% อย่างไรก็ตาม หุ้นอินฟิเนียน เทคโนโลยีส์ ซึ่งเป็นผู้ผลิตเซมิคอนดัคเตอร์ ทะยานขึ้น 3.2% หลังจากมีรายงานว่า บริษัทเอวาโก เทคโนโลยีส์ ตกลงซื้อกิจการบริษัทบรอดคอม คอร์ป